กดHYDRO รายใหญ่ขายปิ่มหลุด5บ.
ทิ้ง “ไฮโดรเท็ค” ฉุนกลุ่มผู้ถือหุ้นใหญ่เฉือนหุ้นขาย
6 ม.ค. 2555

ทิ้ง “ไฮโดรเท็ค” ฉุนกลุ่มผู้ถือหุ้นใหญ่เฉือนหุ้นขาย
ราคาหุ้นบริษัท ไฮโดรเท็ค (HYDRO) สวิงขึ้นลง แม้ว่าระหว่างวันราคาปรับตัวขึ้นไป 5.65 บาท เพิ่มขึ้น 0.25 บาท แต่ท้ายตลาดมีแรงขายทิ้งหุ้นลงมาปิด 5.05 บาท ลดลง 0.35 บาท คิดเป็น 6.48% มูลค่าซื้อขาย 148.50 ล้านบาท 
แหล่งข่าวเจ้าหน้าที่การตลาดบริษัทหลักทรัพย์แห่งหนึ่ง เปิดเผยว่า หุ้นไฮไดรเท็คถูกทิ้งท้ายตลาดเป็นแรงขายทำกำไรของนักลงทุนหลังพบว่า กลุ่มผู้ถือหุ้นใหญ่ “สูงสว่าง” ได้เฉือนขายหุ้นบางส่วนออกมาทำกำไรปลายเดือน ธ.ค. 2554 เมื่อราคาหุ้นปรับตัวสูงขึ้นจากวันแรกๆ ที่หุ้นซื้อขายขึ้นไปสูงสุด 5.80 บาท แล้วราคาลงต่ำกว่า 5 บาท 
จากรายงานของ น.ส.ศศิวิมล สูงสว่าง ญาติผู้ถือหุ้นใหญ่ต่อสำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) วันที่ 22 ธ.ค. 2554 ขายหุ้นไฮโดรเท็ค จำนวน 3 หมื่นหุ้น
น.ส.สุดา ศรีชัยพาณิชย์ ญาติผู้ถือหุ้นใหญ่ ขาย 1.67 ล้านหุ้นคิดเป็น 1.29% คงเหลือหุ้น 2.49 ล้านหุ้น หรือ 1.92% 
ทั้งนี้ น.ส.สุดา และ น.ส.ศศิวิมล ไม่ได้เป็นผู้บริหาร แต่ถือเป็นบุคคลที่กระทำการร่วมกันกับกลุ่ม “นายสลิบ สูงสว่าง” นับหุ้นรวมกันทั้งหมด 19.164 ล้านหุ้น คิดเป็น 14.74%